khistorydata/jeongjo-sjw-relations huggingface dataset:
정조 8년 · 목
敎曰。禁直文臣製述。二下一待敎李崑秀鹿皮一令。二下假注書洪義浩。文學成種仁。各鼠皮耳掩一部。三上同副承旨洪仁浩。直提學朴祐源。左承旨徐有防。校理李錫夏。典籍韓致應。各紙二卷筆二枝墨二笏。三中右承旨李在學。檢閱尹行任。各紙一卷筆一枝墨一笏。三下假注書金商兩。兵曹參議柳誼。司書鄭萬始。假注書韓興裕。各紙一卷筆一枝。次上兵曹佐郞鄭東觀。注書朴能源。檢書官柳得恭。各紙一卷墨一笏。之次副總管李恒鎭鄭宇鎭。各紙一卷賜給。
정조 8년 · 강
遞副修撰趙濟魯。
정조 8년 · 목
因玉堂牌招啓辭。敎以。副修撰趙濟魯。聞有親病。許遞。
정조 8년 · 강
召見大臣將臣于㴠仁亭。領議政徐命善。訓鍊大將具善復。禁衛大將徐有大。
정조 8년 · 목
予曰。去夜五更一點。行閣失火。半夜蒼黃。僅僅撲滅。禁營鄕番軍。左右觀望。少無擔當底意。若非武藝廳及太僕京軍。則無奈何矣。僉曰。萬萬驚心矣。命善曰。玉體想多勞動。下情不勝驚悶。予曰。幸卽救滅。而因此失睡矣。大體禁火之具。無一可用。如干餘存。不成貌樣。所見駭然。事極疏虞。自今申飭三營門。各令備置宜矣。命善曰。謹當申飭矣。予命訓將禁將曰。去夜禁營擧行。已極稽緩。禁火諸具。亦不修擧。誠甚駭然。以卿新莅之故。姑不處分。有頉諸具。斯速修改後。別單書入。
정조 8년 · 강
命禁火諸具。備藏庫舍。
정조 8년 · 목
訓鍊大將具善復啓言。禁火諸具。不可不優備。以爲不時之需。湖南左右水營與統營。風落木以體大者。全體鑿筒。各百介。報備局發關造來。層橋救火鐵物及大索。則自三軍門措備。藏置庫舍。似好矣。從之。
정조 8년 · 강
命訓將具善復弓子賜給。禁將徐有大重推。
정조 8년 · 목
敎曰。去夜行閣失火。火勢甚猛。將至延及殿宇。而武藝廳武藝出身等。挺身乘屋。登時擈滅。固已可幸。而渠輩之勇於趨事。尙足嘉尙。令訓將抄出分等。別單書入。以爲論賞之地。此輩之無論寒暑。逐日連夜勞役。實多可記。雖以今番言之。各舖報警。如響相應。若論先告之賞。元無彼此之殊。而此等處。須有別般褒賞之擧。可以酬獎。亦令訓將。査出一人。本營將校陞差。元戎嘗所倚仗。而獨先來待。隨事指揮。況武藝校卒之如是嫺習。槪因團束之致。訓鍊大將具善復。內下弓子一張賜給。禁衛軍卒。雖曰無識鄕軍。深夜調發。何等嚴急。而將領羊眠。卒伍鼠竄。平日紀律。若能申明。寧或若是稽緩。禁火待變軍物。尤不優數待令。只有數介銅瓢而已。該將卒雖不足言。身爲一營之將。其敢曰在家不知。禁衛大將徐有大從重推考。
정조 8년 · 강
許施開留丁銀加劃之請。
정조 8년 · 목
因開城留守鄭昌聖丁銀加劃狀啓。敎以。依狀請許施事。令廟堂分付。
정조 8년 · 강
遞副總管李鎭恒。
정조 8년 · 목
敎曰。詞訟劇地。職務相妨。總管中時帶亞尹人許遞。
정조 8년 · 강
判下宣傳官射技矢數單子。
정조 8년 · 목
因七月朔宣傳官射技監試別軍職矢數單子。敎以。啓下別軍職廳。而全布南憲喆。箭竹一百介賜給事。軍器寺幷以分付。又因八月朔矢數單子。敎以。啓下別軍職廳。而全布申應周姜五成。各箭竹一百介式賜給之意。軍器寺幷以分付。○敎曰。宣傳官射會時十五巡。宣傳官沈錞。七巡全布。依例陞六。朴基豐六巡全布。半熟馬帖給。沈能寬四巡全布。兒馬帖賜給。又敎曰。宣傳官廳射會時。柳葉箭十五巡。宣傳官沈能寬。九巡全布。陞敍。李晦植七巡全布。與沈錞之連四巡全布稍間。熟馬一匹賜給。許濈亦爲七巡全布。而聞已落仕。復職調用。
정조 8년 · 강
命各營門禁火器械。別單書入。
정조 8년 · 목
敎曰。觀此兵曹別單。內三廳及金虎門禁火諸具。比諸銅龍門器械倍簁。而大體數猶鮮少。破傷者居多云。令各該營門。加數措置。頻遣將校摘奸。隨毀隨補事申飭。弘化門永肅門番所器械。姑未摘奸。亦爲依此釐正。待畢修整。別單書入。兵曹亦置成册一件。以爲考準之地。扈衛廳只有汲水水桶一部云。營樣雖曰殘薄。禁火器械。元非多費物力者。自今優數措置。摘奸及別單書入成册修送事。幷依他各營例爲之事。傳于本廳大將。
정조 8년 · 강
命禁衛營敎鍊官幷放送。行首決棍。
정조 8년 · 목
訓鍊都監。以依下敎。禁衛營敎鍊官一幷捉囚北營啓。敎以。昨夜擧行之駭然。已無可言。朝下飭敎。又何等丁寧。則身爲該營將臣。宜卽躬詣直所。考閱器械。一一準數待令。設或未及來審。亦當急遣將校。憑察形止。而不此之爲。一任其怠忽。俄者摘奸之時。入直軍卒等所把來逢點者。若非破破木釜蓋。則裂引燒木半枝。缺毀朱杖數介。禁營事。其可成說。此必設營以後。所未有之事。彼將臣遲鈍不解務。所謂將校之多年隨行者。亦不能從傍提誘。致有此駭怪之擧。名以待變軍物。如是疏虞。萬萬痛駭。該校等事。當重棍懲勵。而旣與該次知有異。囚治之律。亦足科罪。幷放送。行首敎鍊官。明日決棍三度也。
정조 8년 · 강
命時囚曺學臣議處。李壽弘照勘。
정조 8년 · 목
義禁府啓言。前兵使曺學臣原情。泛稱遲晩。所當刑推得情。而別軍職。請除刑推議處。允之。又啓言。泰安郡守李壽弘。此等擧行。專在問情官。發送之際。又有此疏漏之事。照律杖八十收贖。公罪施行。允之。敎以。功減一等。
정조 8년 · 강
命闕門放鑰。以曉漏初報時爲準。
정조 8년 · 목
敎曰。闕門放鑰。所關何等嚴重。而或早或晏。元無一定之式。承宣中少年之耽睡晏起。雖云可駭。老人之不寐早聽。亦違常規。自今開門。平明放鑰。如又難於從的。以每曉禁漏初報之時爲準。無敢違越事。坐直承旨知悉。坐直之晏不放鑰者。待漏右位。隨卽察飭。以此傳敎。載之故事。
정조 8년 · 목
敎曰。日寒如此。禁府時囚。幷卽保放後草記事分付。
정조 8년 · 강
推注書金孝建。承旨徐有防。
정조 8년 · 목
政院啓言。十八日筵說。今始修納。事甚駭然。當該注書。請依定式推考。允之。敎以。承旨亦爲推考。
정조 8년 · 강
洪忠監司沈豊之上疏請親山合祔躬將。批許往來。校理李錫夏箚論禁將騎堂。賜批。
정조 8년 · 목
箚略曰。禁中救火。何等嚴急。而禁衛將卒。慢不擧行。事之駭惋。孰甚於此。該營將領。亦令嚴棍懲後。軍卒團束。專在大將。而常時紀律。若能嚴整。豈有是也。該大將施以譴罷。建陽以東檢察之責。雖係總府。董整卒伍。點飭軍物。亦莫非兵曹之主營。不能擧行之失。在所難免。騎曹入直堂上重推宜矣。批以。所請不允。禁衛大將事。先施重推之典。該將領自有該營大將。自上不必處分。兵曹堂上事。係是開門前。與總府所管各異。不允。
정조 8년 · 강
命未下直閫帥守令邊將。皆令當日辭朝。
정조 8년 · 강
命抄啓文臣李敦推考分揀。名字改啓下。
정조 8년 · 목
因推考傳旨。敎以。今番分揀。一字名與兩字名有異。行列從傍邊。李敦之所改名字。今番則去日邊。似違渠當初作名之本意。更爲改名。今日內成給帖文事。分付藝文館。翰林皆是抄啓同僚。以可合字卽爲改啓下。
정조 8년 · 강
遞校理李顯靖。副校理孟至大。
정조 8년 · 목
敎曰。館職不備。未知爲幾十日。在外及未肅拜玉堂幷許遞。政官牌招開政。以在京無故人差出。
정조 8년 · 목
以李身晦爲司諫。尹載命爲持平。李鼎運爲修撰。申耆爲副修撰。李兢淵爲兼弼善。
정조 8년 · 강
命留門標信。指一稟處。
정조 8년 · 목
備邊司啓言。留門時標信。令騎曹句管。請無如前撓雜之弊。敎以。留門出入。須有墨勅。始許往來。不但宋時爲然。我朝故事。亦有可據之例。而挽近以來。此規全廢。殆無防閑。年前因特敎定式。未閉前仍留。則用宣傳標信。標信齎去宣傳官。持標信仍留本門。待還閉與守門將眼同按鑰然後還納。雖以出入言之。除非符信之別爲祗受。則必待政院兵曹知委擧行。此蓋略存墨勅之意。無至如前太疏忽也。今若復創墨勅。將此考準。則所以施行之方。不可無一定之規度。要之簡而易行。可無無實之患。近日入直兵曹堂上。頗諳曹中事務。使之具意見草記。待啓下更自本司。指一稟處。
정조 8년 · 강
命別軍職徐英輔陞敍。宣傳官李晦植陞六。
정조 8년 · 목
敎曰。今甲辰別軍職各等試射居首別軍職徐英輔陞敍。如已陞敍。右職調用。又敎曰。宣傳官三朔射會。十五巡。宣傳官李晦植。八巡全布。陞六。宣傳官閔心爀。四巡全布。考例捧傳旨。
정조 8년 · 강
判下備局諸條回啓。
정조 8년 · 목
因備邊司諸道奴婢事回啓。敎以。捄弊生弊。無若因舊貫之爲勝。朝家御極之初。旣軫刷奴婢之弊。特罷刷官。專委該道。凡於代頉査定之時。如能仔細搜括。無倖漏橫充之患。則奴婢之爲弊。豈至於是。大抵監司諉之守令。守令諉之下吏。初不留意按驗。悉心究覓。及其呼冤盈耳之後。但以弊端。無難登聞。事之無謂。孰甚於是。旣往。雖不一一追勘。此後除尋常。惕念擧行。擧行勤慢。當有憑處之道。此意幷以各別嚴飭。俾無如前循襲之歎。又因鳴旨島民人上言回啓。敎以。鹽稅之刁蹬。責在監營。監營如不明察痛禁。設有矯弊之擧。徒歸生弊之資。此後復以該島鹽盆一事。有稱冤之端。先自道伯。難免不飭之責。此意幷以行會。又因山城總攝以下給料事。分付沁都守臣事回啓。敎以。如是措畵。固甚便好。而係是新創之事。問于守臣決之。亦未晩矣。卽令守臣。具意見狀聞後。以草記稟處。又因江都都試。依松京例定式回啓。敎以。一年兩次試取。旣有成案。每試出身閑良區別論賞。亦屬各營閫通行之例。本府一次則不設行。出身則不論賞。未知有甚委折而然。令該府守臣。據實狀聞。狀聞後卽以草記稟處。自今年爲始。以爲復舊遵行之地。又因嶺南義僧番錢回啓。敎以。特軫番上之弊。以錢代納。而今又爲弊反滋。侵徵多端。似因緇徒漸益凋殘而然。然則任其切骨之苦。恝視而不之救。則僧亦民也。寧不矜悶。更令道伯。別具意見。論理狀聞。必究矯弊之道。以爲一分對揚之地事。嚴飭。
정조 8년 · 강
重推承旨趙興鎭洪仁浩。
정조 8년 · 목
敎曰。昨日推考房承旨入侍。蓋爲箚批書出。而因他公事酬應。未免遺漏。筵退之後。宜卽警咳。而至今無一言提稟。自上如不覺悟。雖至明日。不欲稟啓乎。昨日坐直承旨。幷從重推考。
정조 8년 · 강
召見承旨趙興鎭于重熙堂。
정조 8년 · 목
予曰。旣曰密啓。則諸承宣一時求對。烏在其密啓之意乎。承宣事。已極駭然。諸大臣之齊會請對。亦何事也。時原任退去之意。承旨出去言及也。坡州獄囚。已至六日。今始報來。畿營密啓。亦甚疏忽。坡州牧使事。極駭然矣。予謂記事官李崑秀曰。所謂密啓。不甚關緊。別無求對之事。少頃。與提調持湯劑登對之意。傳諭于都提調也。
정조 8년 · 강
命進御加味順氣散。自明日停止。榻敎也。
정조 8년 · 강
召見時原任大臣于誠正閣。領府事金尙喆。領議政徐命善。領敦寧鄭存謙。左議政洪樂性。判府事李福源。
정조 8년 · 목
予謂承旨李致中曰。承旨見道臣密啓乎。致中曰。臣在藥院。未之見矣。予曰。俄者承旨之請對。誠可訝矣。予觀其狀啓。事極虛謊。此非時急事。而遽然請對。使聞者騷擾。可怪可怪。尙喆等曰。臣等聞道伯密啓。忙急入來。而未能詳知事段。請自上頒示焉。予命致中展讀。讀未半。尙喆等曰。毛髮俱竦。矣其中揆明之衡東彬三賊所爲。萬萬叵測。此而不誅。誠 宗社無窮之憂矣。命善曰。發捕一時爲急矣。樂性曰。亟命拿鞫。予曰。予以徒亂人心爲慮。初欲使自下處置矣。卿等之言如此。然則發捕以來。屬之捕廳以治宜矣。命善等曰。如許凶賊。豈不嚴鞫。而移之捕廳。事面似不如是矣。予命命善。書給密旨。仍敎曰。宣傳官朴宗和。假都事差下。罪人揆明。今日內使之拿來。予曰。道伯狀啓甚疏忽。誠不善爲之矣。
정조 8년 · 강
罷京畿監司李在協職。罷拿坡州牧使李煜。
정조 8년 · 목
領議政徐命善啓言。密啓旣不躬寫。又不塡時。已極疏忽。而該牧使稽緩之狀。亦無請罪之事。不可無譴責。京畿監司李在協罷職。方當支勅之時。本道方伯。有難暫曠。政官牌招。開政差代。請卽爲到界。從之。又啓言。坡州牧使李煜。境內罪人。關係何如。而平日防守不嚴。致使凶徒相通。固已駭痛。而殊常之人。旣已捉得。則在囚六日。一不盤問者。誠是慮外。且已告營。封進密啓。則事當姑留。以俟處分。而徑先還官。節節妄錯。坡州牧使李煜爲先罷職。請令該府拿處。從之。
정조 8년 · 강
命罪人拿來。若過三更。待明朝擧行。
정조 8년 · 목
領議政徐命善啓言。待罪人拿來。不至夜深。則謹當更稟。若過三更。則請待明朝擧行。從之。
정조 8년 · 강
命謝恩使方物封裹日。更爲推擇。
정조 8년 · 목
領議政徐命善啓言。謝恩使方物封裹。以今二十九日啓下矣。當於勅使入京後發行。有難以定日擧行。姑待勅行消息。請更爲推擇。從之。
정조 8년 · 강
命麻田郡守瓜報代。令次堂差出。
정조 8년 · 목
領議政徐命善啓言。麻田郡守崔炅。瓜狀已報。而該曹以無長官之故。不得出代。目下擧行。多有掣肘之端。令次堂差出事。請分付。從之。
정조 8년 · 목
予曰。捕將許。發捕之人。以誰某分付乎。注書往傳領相知入。李敬五出問還奏曰。李東彬及其父夏錫。幷令捉來。石匠宋哥。在同里則亦爲捉來。在他處則姑置之意。分付捕廳云矣。予曰。敦義門留門。出送京畿監司坡州牧使。待出使宣傳官入來後閉門事。分付宣傳官處。兵判嚴飭將校。絡續送探于敦義門。待罪人來。卽爲來稟之意分付
정조 8년 · 목
以洪樂恒爲修撰。權惠應爲麻田郡守。金思穆爲京畿監司。柳誼爲坡州牧使。元厚鎭爲副總管。
정조 8년 · 강
命坡州牧使。當日辭朝。
정조 8년 · 강
設推鞫于本府領議政徐命善。左議政洪樂性。判義禁李命植。知義禁徐浩修。同義禁沈有鎭李得臣。承旨李在學。問事郞廳司果申耆李東稷安策。
정조 8년 · 목
敎曰。推鞫爲之。
정조 8년 · 강
召見訓鍊大將左右捕將于重熙堂。訓鍊大將具善復。左捕將具明謙。右捕將趙圭鎭。
정조 8년 · 목
予曰。元戎是予倚毗之臣。鞫案雖重。不可不示卿。卿須細觀。捕廳坐起。訓局似不當之。而卿則異於他將臣。必須參聽。勿使疏忽也。善復曰。謹當依下敎擧行矣。捕將雖有左右之別。同心然以。可以做事。予曰。其在共濟之道。豈有左右之別也。必須同心協力。以做國事也。明謙圭鎭曰。敢不盡心乎。予曰。罪人何時入來云耶。明謙等曰。姑無消息矣。
정조 8년 · 강
命禁府圍籬哨軍。減半排立。
정조 8년 · 목
敎曰。日寒如此。禁府門外圍籬哨軍。減半排立事分付。
정조 8년 · 강
加差問事郞廳崔守魯李尙度。
정조 8년 · 목
予曰。金珠淵。何不首擬於五衛將也。知入。注書朴能源出問還奏曰。頃日首擬。而未蒙點。故亦不敢遽然首擬云矣。予曰。然則一番首擬。而未蒙點。則其後永不檢擬乎。更爲知入。能源出問還奏曰。閔心爀新陞堂上。故今日檢擬。蓋出於輪回擬入之計云矣。
정조 8년 · 목
敎曰。今番捕廳事。萬萬駭然。麻田距京。不過百餘里。而再昨日午前發送捕校。今至三晝二夜。尙不捉來。此設廳以後所未有之事。況右廳發送時刻。比左廳差早。捕校人數。亦爲倍簁。幷與遲滯形止。亦不來報。若無訓局將校之探來。其間委折。亦末由聞知。以昨日催促捕校之路逢訓局將校。與之同歸。而該廳之稱以探來者。尤極無形。至於押來道路之捨近取遠。猶屬餘事。且以按問一事言之。左將徒仰右將之頣指。右將惟看左將之口呿。了無各出意見。爭先盤覈之意。左將之闇昧。固可痛也。所謂右將。素稱剛核。而觀於近日擧行。無異俑人。究厥意思。誠莫曉也。國有一分紀綱。此等捕將。豈逭重勘。特以合坐方張。姑不處分。今日擧行。又或如昨。是故犯之故犯。該廳從事官發牌。以此意爲先嚴飭分付。特敎合坐。從事官之入直外。無一人待令。已極無謂。況兼從事之屢次招致之下。終不待令。亦甚駭痛。兼從事官尹範敍許湛等。令兵判決棍五度。幷與本職汰去。出使捕校。該大將必當査處。行首部將。亦令兵判嚴棍汰去。從事官部將之代。卽爲擬入事分付。
정조 8년 · 강
命推案。星火修整以入。
정조 8년 · 목
敎曰。推案。旣有草供先爲書入之命。則一番書入。動費數時。推鞫進去承旨從重推考。此後星火修整以入。
정조 8년 · 목
予謂兼春秋金健修曰。汝馳往金吾。以設鞫三日。尙未得端緖。寧有如許獄體。更加嚴訊。期於得情之意。傳于委官也。
정조 8년 · 강
命御營廳習陣停止。
정조 8년 · 목
因習陣單子。敎以。日寒如此。停止。
정조 8년 · 목
以李兢淵爲副應敎。姜★(亻+寅)爲修撰。徐有隣爲知事。李聖圭爲副總管。
정조 8년 · 강
遞知義禁徐浩修。同義禁李得臣。以鄭昌順沈頣之代之。
정조 8년 · 목
敎曰。知義禁徐浩修。司義禁李得臣幷許遞。前望單子入之。待下批先進去後謝恩。
정조 8년 · 강
命時囚。幷保放後草記。
정조 8년 · 목
敎曰。推鞫姑罷。承旨仍留。待明朝更爲設行。
정조 8년 · 강
召見承旨李在學于重熙堂。
정조 8년 · 목
予曰。注書出去。推案入之。予覽訖。謂在學曰。獄事極虛謊。終未得眞個端緖。承旨更爲進去。以善爲推問。期於得情之意。傳于委官。在學承命退。予曰。勅行時。沿路支供。節目。曾使館伴使謄出一通。注書出去持入。朴能源出問還奏曰。已使司謁入之云矣。
정조 8년 · 강
召見回還三使臣于誠正閣。正使金熤。副使官金尙集。書狀李兢淵。
정조 8년 · 목
予曰。朝家大事順成。卿等好爲往返。誠甚喜幸。莫非卿等善周旋之致矣。熤曰。皇帝姑未還京。故往復之際。慮或遲滯矣。禮部草記。卽爲啓下。無前慶禮。不勞順成。莫非王靈攸曁矣。予曰。雖以日候言之。自七月初吉。始得快霽。其間連日和暢。事事順成。其喜曷極。今番何不見送卿等乎。熤曰。臣等之行。所重在焉。勢難遲滯。故似是卽還之意矣。予曰。皇帝何日還京。勅行何無消息乎。熤曰。未知其委折矣。予謂譯官李湛等曰。爾等之爲勞。亦云不少矣。今番大事。何以順成乎。湛曰。自禮部直爲草記啓下後。成給文書。亦無遲滯。故不勞而順成矣。予曰。古亦有如此速成之時否。湛曰。在前或有延至八九十日之時。今幸數十日之內。竣事而還矣。予曰。勅奇何至今無之乎。湛曰。望間似當騎馬牌文出來。要不出晦初間矣。予謂熤曰。卿等萬里行役。顏貌無減。誠爲多幸矣。熤曰。臣等善食善寢。別無所痛矣。予曰。李判府事一行好去否。熤曰。筯力凡百。見益强壯矣。予曰。風土人物。所見果何如。熤曰。上國觀風。在於禮樂衣冠。而今則無觀風之所。遼野曠漠。來去忽忽。山氣水勢。無以領略。官闕城郭。見甚宏麗。而此卽 皇明制度也。至於人心俗習。雖未詳知。而大體無足稱道。年事則大登。民無疾苦。軍卒尤便。田稅則比卄一之稅。反有輕焉。王稅之後。更無侵漁之政矣。紀綱則十餘年前。守門將卒。盛灰於器。不敢唾地云。今則未見其器。紀綱之不如前日。亦可推知矣。予曰。今番論賞。譯官中誰某當之。而誰爲最勞乎。熤曰。以勞言之。兩通事一般。而臨事之際。煞有優劣。旣行賞典。則首譯爲第一。其次通事矣。予曰。取考前例。譯官陞資者。癸未年爲三人。丁巳年爲五人。今番堂上譯官及上通事只二人。當爲施賞乎。熤曰。加資或有不願者云矣。予曰。上通事。亦不願陞資乎。熤曰。渠輩之願與不願。恐不必計較矣。予曰。洪命復之效勞。與首譯一般乎。熤曰然矣。予曰。使行勅行。首尾相續。西路貽弊。想亦不少矣。熤曰。聖敎誠至當矣。予曰。卿則姑勿參鞫坐好矣。熤曰。今番推鞫。昨見朝報而知之。逆變無歲無之。至於夏賊。往牒所未聞之變怪。陽澤追律。子侄連坐亟。下兪音。予曰。伊日卽七月二十八曰。日亦不忘。自有天地以來。所未有之變怪。此是彝倫之所關係。初不窮覈其徒黨。語及此事。不欲更提。故陽澤斗恒事。念不暇及矣。天經人理。到此掃地。更何言哉。熤曰。向來龜柱處分。豈可捨經而取權乎。今若難於正法。毋寧還配舊島。特賜允從。予曰。卿言過矣。熤曰。臣之此職。便同已遞。與臣同情勢之僚相。皆蒙恩遞。特許一視之澤。予曰。卿之情勢。果與領左相無異乎。熤曰。實無間然矣。予曰。獨使卿行公。雖非禮使之意。而還京之初。卽遞大僚。果無如何之嫌乎。熤曰。臣敢望禮使之恩。而聖上旣諒必遞之義。卽賜許副。則實爲不世之恩矣。予曰。卿懇旣如此。從當勉副矣。予曰。今番獄情。實爲怪駭。凶徒之詬罵。罔有紀極。何以則此世道少底平定乎。熤曰。虞憂之懷。無以仰達矣。
정조 8년 · 강
書狀官李兢淵。進聞見別單。
정조 8년 · 목
別單。一回子在甘肅西。或稱回部。卽唐回紇餘種。獰悍無比。侵擾爲事。乾隆初年討平。仍令入省雜處。而甘肅之民。待以異類不齒。回子憤恨。俱懷異心。唱爲舊敎新敎煽亂。舊敎。投降之久者也。新敎。新服者也。李侍堯爲陜甘總督。往平之。侍堯。明李如松之後也。素稱將才。曾任大學士。坐贓籍產。繫獄當死。皇帝憐之。令各部院堂官及各省總督。議侍堯罪。議皆從宥。而適値回子構亂。赦侍堯罪。特除總督。侍堯慮其滋亂。只誅亂首。今年回子田五等。糾合新敎。攻破西安等堡。侍堯遣提督剛塔捕之。田五兵敗。自殺。報聞下旨褒賞。後聞餘賊多竄山谷。皇帝大怒。革侍堯職。命大學士阿柱兵部尙書福康安等。盡淸巢穴。擒殺四千五百餘名。皇帝大喜。以阿桂爲輕車都尉。令子襲而阿柱姑留該省。鎭撫地方。福康安晉封嘉勇侯。和珅以章奏機宜。奉旨繕寫無遺。再封輕車都尉。軍機大臣梁國治董浩福常安及軍機章京之效勞者。幷議世襲。康安。以侍堯疏縱新敎。以致滋蔓。玩愒兵機。使賊漏脫。孤負皇恩。罪在罔赦。馳奏仍拿送熱河。侍堯方繫刑部論死。而物議皆以皇上。必不置重辟云。一。四月皇帝得玄孫。卽皇孫緬王之孫。而緬王故皇長子永璉子也。路傍貼榜有曰。朕仰荷天眷。喜得五世元孫。實從古罕有。各省紳士庶民中。如有同堂得元孫者。朕當加賞賚。以昭盛事。各省總督。通行曉論。使自行報。不稱玄孫。避康熙名。一。安南國六歲再貢。而浮海到廣東省。廣東給車馬廩餼。泒官護行。歸亦如之。七月入貢。皇帝命前來熱河。賜國王御製詩。詩曰。交南三百餘年國。拱北一星歷世臣。知解文章守禮義。用頒篇什副絲綸。銀瀛馳价心誠篤。玉塞開筵惠俾均。撫衆和隣綿奕葉。長承朝澤萬千春。令使臣賡進。正陪臣范阮達詩曰。交南遠國一陪臣。何幸觀光覩聖人。異膳疊頒曾飫飽。貴臣交射更陪親。天威咫尺膽輿衛。日表輝煌仰笑嚬。似此遭逢難上答。南山謹祝億萬春。副陪臣吳希褚詩曰。萬里陪臣僻遠邊。來庭有幸獲膽天。珍差玉膳霑濡渥。盧矢彤弓扈侍聯。九陞冕旒凝瑞彩。三生香火悟奇緣。承恩此日何堦答。夤祝吾皇壽萬年。三陪臣阮香詩曰。將命從天末。蒙恩達帝京。不愁炎土僻。重覩熱河淸。拱抱峯無數。玲瓏水作聲。行宮候秋省。居戶通春生。臺院紛山麓。莊門繞石城。宸遊何限勝。微价有餘榮。嚴蹕膽輿衛。丹墀仰璧明。衣冠陪守宰。環珮尾公卿。珍膳親承寵。朱帿看釋弸。荷霑處一祝。億載太階平。皇帝加賞以送。貢則金銀器皿。而直以金銀折納廣東。送交內務府。
정조 8년 · 강
陳奏兼奏請正使以下。施賞有差。
정조 8년 · 목
敎曰。陳奏兼奏請正使議政府右議政金熤。鞍具馬一匹面給奴婢四口。田十五結賜給。副使行副司直金尙集加資。奴婢三口。田十結賜給。書狀官弘文館副應敎李兢淵加資。奴婢二口。田七結賜給。首譯崇祿李湛。奴婢中一口。田三結。依例賜給。加資則資窮。以熟馬代給。堂上譯官折衝洪命復加資。奴婢中一口。田三結賜給。折衝尹得運。纔以先來加資。奴婢及田。依洪命復例賜給。折衡崔宗老。漢學上通事張潛。淸學上通事尹春咸加資。差備譯官張湜玄啓禎金重鈺金成九張淹。各兒馬一匹賜給。其中玄啓百。善鮮淸語。每當赴燕之時。凡有言語酬應之事。此人輒皆擔當效力云。且今勅行當前。宜置通事之列。亦爲加資。御醫李周憲。正使軍官前府使安翼濟。前宣傳官元永冑。各兒馬一匹賜給。前內禁將具埉。纔以先來加資。勿論。前侍直金載璉。以赴燕之故。獨漏册禮日賞典。況今番封册順成。莫非使臣效誠之力。恩賞宜及子弟。陞六。副使軍官前僉使朴緯漢。折衡金應錫。各兒馬一匹賜給。閑良金厚鎭。纔以先來加資。勿論。書狀官打角前主簿崔尙圭。兒馬一匹賜給。醫員崔宗益。畵員韓宗一。寫字官朴履孝金樂瑞。各上弦弓一張賜給。邦慶無前。封典順成。賞典下批。豈可踰日。今日政加資下批。田土王牌。亦爲今日安實。因今番賞典。取考謄錄。方欲下敎矣。續見本院謄錄。亦有所載。首譯李湛。積有功勞。卽亦故首譯李樞之孫云。樞之所已蒙於丁巳奏請時賞典者。今豈可慳惜。李湛令該曹永付知事。加設啓下。
정조 8년 · 목
予曰。湖中罪人無發捕之令。而捕將徑先發捕。遣可信將校。星火馳去。使之斯速撤去。左右捕將。予當處分。爲先記過待令。又曰。記過姑爲安徐。兩捕將退去。勿復如是也。
정조 8년 · 강
命禁衛營習陣停止。
정조 8년 · 목
以孟至大爲副修撰。
정조 8년 · 강
判下秋曹諸罪人回啓。
정조 8년 · 목
刑曹啓言。金元喆獄事。令道臣嚴査啓聞後稟處。安州殺獄罪人金晶一金命履。照律嚴勘之意。分付道臣。平壤府殺獄罪人尹尙輝子龍海。懲礪之意。分付道臣。擊錚罪人金兌光。依律嚴繩。吳德采田結爭訟。請令道臣重勘。幷從之。又啓言。金城縣殺獄罪人吉春蕃妻安召史。請令道臣照律嚴處。敎以。傷處雖曰分明。下手決非用意。癃衰垂死之女人。一逢壯拳猛着。理宜卽地不起。而猶能往來於數十步之地。亦屬可疑之端。道伯結辭。亦有意見。此等疑案。寧失於惟輕。金城縣殺獄罪人吉春蕃。令道臣加刑。減死定配。又啓言。公山縣殺獄罪人尹光奭。姑令停刑。待光稷捉得。而莫重殺獄罪人之逃躱。今至幾年。尙不譏捕。五鎭營將。一幷從重推考。使之另加譏詗。期於跟捕嚴覈。更爲啓聞後請稟處。敎以。各別詳査。從速狀聞事分付。命推鞫姑罷。
정조 8년 · 강
召見委官徐命善。承旨李在學于重熙堂。
정조 8년 · 목
敎曰。推鞫進去承旨。與委官入侍。予曰。獄情尙未得端緖乎。命善曰。連日盤問。一向扺賴。誠不勝悶然矣。予曰。治獄之道。貴乎平反。詳密。一邊施威。一邊誘說。漸次究詰。務採隱情。今若專事嚴訊。或至徑斃。是豈成說乎。命善曰。聖敎誠至當矣。
정조 8년 · 강
遞承旨趙興鎭。以李兢淵代之。
정조 8년 · 강
進上甲冑造成時監董提調以下。施賞有差。
정조 8년 · 목
因別單。敎以。提調內下豹皮一令賜給。監造官陞敍。員役工匠等。令本寺考例施賞。
정조 8년 · 강
命罪人鄭達源等放送。推鞫待下敎。
정조 8년 · 목
敎曰。旣問委官。罪人鄭達源。迷劣忒甚。別無更問者。放送事分付。又敎曰。捕廳罪人鄭達五放送。又敎曰。推鞫姑罷。待下敎爲之。
정조 8년 · 목
太廟冬享。在再明也。
정조 8년 · 강
御春塘臺。行文武科放榜。
정조 8년 · 목
具翼善冠袞龍袍。乘輿出貳極門。由宜春門。詣春塘臺。降輿陞座。文武擧人以次入就。頒牌頒花訖。降座乘輿。由貳極門還內。
정조 8년 · 목
予曰。兵曹追榜目貼連修正。幷與追講草榜。斯速入之。予曰。入格擧人之見漏於原榜者。斯速抄出入來事。分付宣仁門外權★(木+嚴)處。假注書李敬五出傳還奏曰。兩技入格者。已得五人。而其餘九人。則見方査實云矣。敎曰。明日新恩肅謝。皆於仁政殿[門:I-BUILDING]外爲之。切勿許入肅章門內事。承旨出去。指揮兵曹也。
정조 8년 · 목
批以。疾病自可勿藥。纔渙誥之俯宣。君臣貴相知必。何巽牘之復至。公無困我。予不捨卿。永念國家之長治。亶在輔相之共理。明義理而建皇極。實係協贊之嘉猷。鎭時象而平物情。所賴調勻之大手。以老成體國之悃。已著彌綸。顧向來濟民之功。尤多區畵。予方仰成而托重。卿忽引疾而丐閑。黃閣良謨。政須臣一二而相助。綠野晩計。遽見章五六而過辭。民憂國計之專抛。實非平昔倚重之意。天災時變之疊現。是豈元輔告退之時於戲。敷心腹腎腸。若玆多誥。作舟楫霖雨。無遄其歸。宜體挽而止之誠。亟思幡然改之道。所辭宜不允。故玆敎示。想宜知悉。知製敎鄭述祚製。
정조 8년 · 강
左議政李福源五度呈辭。賜不允批。
정조 8년 · 목
批以。一出一處。而國家之安危斯分。卿胡求去。四單四靳。而章牘之巽讓愈切。予欲無言。無遄其歸。相助爲理。予曾在心惟簡。卿亦竭誠圖酬。得之天而坦易寬平。是以有士君子譽。措諸事而練達綜密。綽乎見古大臣風。間許樞府之養閑。不過歇馬之暫便。更畀巖廊之托重。俾贊貽燕之洪圖。不料丐閑之章。迺在仰成之除。卿雖以疾病爲說。自當遄復天和。初旣無情勢可言。豈宜遽釋重負。六對之賓席久曠。莫若今時。入路之簿書多疏。將奈國事。於戲。江湖亦憂國之地。何必望望然歸。柱石爲支厦之材。所以諄諄乎命。亟回便身之計。庸答敷心之誠。所辭宜不允。故玆敎示。想宜知悉。知製敎鄭述祚製。
정조 8년 · 강
以李在學李集斗爲承旨。前望也。
정조 8년 · 목
以李聖圭爲大司諫。金履厚爲司諫。盧國端[端國:I-PERSON]爲掌令。洪宗藎爲獻納。安策爲校理。李東稷爲修撰。趙濟魯爲副修撰。鄭昌順爲禮曹判書。
정조 8년 · 강
遞副校理徐瀅修。
정조 8년 · 목
瀅修牌不進。敎以。許遞。
정조 8년 · 강
備局。以海西災實分等狀覆啓。
정조 8년 · 목
備邊司啓言。黃海監司洪秉纉災實分等狀本以爲。今年旣無通一郡尤甚處。故只以之次稍實。分爲兩等。海州等十四邑。置之之次。黃州等九邑。置之稍實。旣有夏半蟲災風災水災。而地部事目俵災。初不擧論。使遇災之民。不免白徵之冤。災結一千四百二十結。特命劃給。以爲均俵之地。其他一二便民之方。亦爲附陳。幷令廟堂稟旨。而其一。勅行當前。水陸兩操。旣命停止。牙兵入防。特爲停番。其一。推奴徵債。限明秋防塞事也。分等狀施行。災結事。不必强加剋削。牙兵入防停番。推奴徵債防塞之請。請依施。敎以。狀請精約。幷依施之意分付。
정조 8년 · 강
命嶺南災實分等狀施行事行會。
정조 8년 · 목
因慶尙監司李秉模災實分等狀啓。敎以。三條所請。極甚精約。何必持難。與分等狀請施行事。今日內行會。
정조 8년 · 목
敎曰。科場不可不嚴。而册封慶科。特以同慶之意。凡係防禁之事。一切弛緩。再明殿試諸生。又或認如向日科場。有犯禁之事。科場自有科場之律。先以此意。令泮長曉諭諸生。期於毋犯。試取處所。明政殿分東西庭。明政門外分東西庭。又通光政門外。依頃年重試例爲之事分付。又敎曰。昨日申飭何如。而暫時嫡奸。武一所執頉如此。當該禁亂官。拿問嚴處。
정조 8년 · 강
判下秋曹諸道放未放回啓。
정조 8년 · 목
刑曹啓言。黃海道放未放修啓册子。本曹所管定配罪人未放秩。竝請依啓聞施行。允之。敎以。谷山康漢之金川五。先放送事分付。又啓言。忠淸道稟秩中。鴻山金以忠。宜有參恕。分揀放送。未至配所罪人黃澗李祿源。私掘露棺。限十年勿放。旣有 先廟受敎。請置之。敎以。稟秩鴻山金以忠。仍秩堤川柳召史。幷放。未至配所秩。黃澗李祿源。係是大赦。不必拘年限。特爲放送。又啓言。京畿道放未放。永宗爲奴罪人洪乙金。混同擧論。有違格例。道臣請推考。允之。敎以。高陽定配罪人崔大興。不過微眚。放送事分付。
정조 8년 · 강
命寧越徒配罪人許涬。放送。
정조 8년 · 목
因原春監司徐鼎修罪人稟秩狀啓。敎以。只有寧越府徒配罪人許涬一人。而所坐亦無關係。何必回啓。放送事分付。
정조 8년 · 강
命禁亂官洪徽河尹龜錫韓栢林。拿處分揀。
정조 8년 · 목
因拿處傳旨。敎以。分揀。他司相換。
정조 8년 · 목
義禁府啓言。時囚罪人南履五。考律放送事命下矣。考律杖一百。告身盡行追奪。請充軍收贖放送。允之。敎以。如有功議。各減一等。
정조 8년 · 강
持平鄭益祚避嫌乞遞。賜批許之。
정조 8년 · 목
益祚於本府。曾經掌憲也。
정조 8년 · 강
命外方武士入格中。可堪收用者抄啓。
정조 8년 · 목
敎曰。今番慶科。外方武士之入格者。至近二千人。其中豈無膂力身手之可堪收用者乎。雖或無是二者。地處人品。亦必有可取。適會咸造之時。豈令徒然下去。平安道咸鏡道全羅道出身。則訓將句管。黃海道原春道出身。則禁將句管。京畿開城江華府洪忠慶尙道出身。則兵判句管。待新恩謝恩後。各於闕外。徒便抄啓。此乃慰遠人求健武之意。幷令各營將臣知悉。
정조 8년 · 강
命明日殿試。只以先出榜擧子應試。
정조 8년 · 목
敎曰。武所出榜。今日內勢難爲之云。明日殿試。雖欲退行。遐方儒武之許久遲滯。不可不念。且初入日前。亦無設行日云。明日武殿試。則只以初試先出榜三所擧子應試。其餘一所二所初試。待畢場鱗次設行。以此意。令三所初試所知悉。三所榜目。趁殿試修入。一所二所徐徐設行事。令兵曹卽爲分付。訓鍊院殿試。明日勿爲設行。待二所初試畢試擧行事。一體知悉。
정조 8년 · 목
敎曰。明日頒紙時。依向日例。大司成及同成均二員。各分三所。與試所承旨眼同頒紙。弘化門開東前開門事。該房知悉。
정조 8년 · 강
命明日殿坐。宣傳官擇擬假承旨單付。
정조 8년 · 목
敎曰。明日殿座。傳告箭宣傳官。不可不備員。而參下宣傳官二員之代。直赴南行宣傳官一員之代。出六宣傳官二員之代。合爲五負。而前判書謂有情勢。尙不差出云。南行宣傳官直赴之代。參下之宣傳官未差之代三窠。爲先令該曹口傳。各別擇擬待令。又敎曰。明日文武試所承旨。須有入負。可以擧行。前承旨金宇鎭趙鼎鎭。假承旨單付啓下。行都承旨宋載經。同副承旨李集斗。帳殿武試所執册。行左承旨徐有防。行右承旨李在學。左副承旨權★(木+嚴)。文試所三處分進。右副承旨李祖承。帳殿武試所進去。假承旨趙鼎鎭。丹楓亭武試所進去。假承旨金宇鎭。訓鍊院武試所進去。加出假注書。亦自本院依例差出。
정조 8년 · 강
命卿宰侍從罷職人敍用。禁亂官拿處分揀。
정조 8년 · 목
敎曰。卿宰侍從堂上堂下罷職人幷敍用。又敎曰。昨日拿處禁亂官。聞是初試入格人云。分揀放送。
정조 8년 · 목
聯箚略曰。前持平李尙載。以諡坐事論斥。臣等誠不勝慚恧。易名之典。本係嚴重。臣等之倉卒擧行。不敢不受而爲罪也。臺疏之論及諸臣。或黜或削。律名森然。而獨於臣等。有臚列而無勘斷。臣等安得以職名之便同已遞。而晏然不思引義乎。亟勘臣等之罪。以謝物議。批以。敦諭罄諭心曲。卿等覽可詳之。玆不更煩。卿等諒之諒之。亟撤辭單。竢間造朝。以副予如渴之望。仍命此批答與敦諭。遣史官傳諭。
정조 8년 · 강
諭領議政鄭存謙。左議政李福源。
정조 8년 · 목
敎曰。日前勉諭。實罄心腹。而不但遐心之莫回。又見辭章之聯陳。愕然失圖。無容爲喩。噫顧瞻今日。是豈卿等言私之日耶。時事之艱虞。微卿等孰可彌綸。朝象之泮渙。非卿等誰當調劑。以卿等宿德雅望。予所以倚毗而期待者何如。而此際人言之再至。誠亦意慮之外。輕議之擧。予所深非。勤攻之言。卿何足介。以卿等坦懷雅量。秪當付之一笑。至於召災之端。咎實在予。尤非卿等所可自引者也。矧今元良之知思漸進。大臣之輔導益急。則一味引告。無意造朝者。是豈所望於卿等者哉。且念前後慶禮。次第順成。昕庭造士而不膺主試之命。封勅指期而亦無講究之所。予心缺然。此時尤切。以平日視國如家之誠。不待予言之諄複。而想必幡然而改圖矣。夜中宣批。悉布至意。卿其體寡昧勤懇之意。亟斷來章。卽日入來。以副此區區之望。
정조 8년 · 강
領議政鄭存謙七度呈辭。賜不允批。
정조 8년 · 목
批以。倚卿之重。不啻若耳目股肱。諭卿之勤。已竭其腎腸心腹。始謂遐心之可挽。胡又辭單之連尋。愕然失圖。無以爲諭。念元輔有相須之義。顧今日非可去之時。國事茫無津涯。政須作楫之手。朝衆漸就泮渙。誰任推車之功。尙賴卿彌綸之才。以輔我寅協之治。心存謹約。夙荷 先朝之殊知。世篤忠貞。蔚有故家之遺範。端委廊廟。鎭浮俗於乖離之中。調劑酸醎。贊弘猷於倚毗之際。方眷注之不替。遽辭遜之深勤。雖以疾病而爲辭。可占勿藥之喜。況今災異之迭出。詎緩交修之方。黃屝之責任不輕。宜勉古人體國之義。靑邸之輔導方急。是豈元老告退之時。於戲。卿雖至七告之頻。予豈有一兪之理。誠禮恐或不足。自顧多慚。君臣貴相知心。云胡莫諒。亟回若浼之志。勉副如渴之思。所辭宜不允。故玆敎示。想宜知悉。知製敎趙濟魯製。
정조 8년 · 강
左議政李福源六度呈辭。賜不允批。
정조 8년 · 목
批以。渙綸由中。謂遐心之可挽。巽牘連上。愧淺誠之未孚。卿豈自私。予不多誥。惟卿柱石重望。圭璋令姿。律以簡約廉淸。模範一世。輔之文章學術。藻飭太平。身雖處崇高之班。自奉如寒士。志不渝夷險之際。只知有國家。肆見詢謀之僉同。特授輔弼之重任。訏謨密勿。克贊厦氊之都兪。風範端凝。允協朝野之想望。元良之智思漸就。任卿以導廸之方。末俗之浮囂轉深。畀卿以坐鎭之責。不料仰成之際。遽有丐閑之章。辭單不止於再三。自顧多惡。溫諭已罄於前後。寧欲無言。病緣憂勞。庶神明之有相。義同休戚。詎出處之自輕。矧元輔相繼尋單。顧否德誰與爲理。天災寔由於寡昧。卿何過辭。國事日趨於艱危。時非可去。於戲。體予敷腎之諭。勉乃協心之圖。進退皆憂。何必江湖之遠引。精力尙旺。惟宜廊廟之坐治。亟斷來章。勉副至意。所辭宜不允。故玆敎示。想宜知悉。知製敎趙濟魯製。
정조 8년 · 강
御明政殿。行文殿試。仍御春塘臺。行武殿試。讀券官。洪樂性吳載純徐有隣閔鍾顯。對讀官。李東馨尹勉升趙濟魯李度謙曺允大鄭萬始。帳殿考官。李徽之李在簡李敬懋李昌運。參考官。安聖彬李文爀許侙申耆。丹楓亭分所考官。鄭一祥鄭昌順徐有大。參考官。朴天衡李漢興李尙訓李翼晋曺翰振。
정조 8년 · 목
具翼善冠袞龍袍。乘輿出賓陽門。至明政殿。降輿陞座。試官就位行禮訖。以擬周朝群臣賀配后稷於圜丘宗杞文王於明堂。以備尊尊親親之義。爲表題。于汝極錫汝保極爲賦題。仍乘輿出明政門。敎曰。內庭擧子。有出入外庭者。莫重殿試。事極駭然。儒生問名停擧。又敎曰。大司成閔鍾顯。事過後禁推。又敎曰。儒生呈券後。殿庭擧子。出送宣仁門事分付。又敎曰。今番書題之雙懸。非爲表取京。賦取卿。從其所長。着意製進之意。使諸生知悉。由靑陽門。詣春塘臺。降輿陞座。試官就位行禮訖。予謂在簡曰。今日試射。似當早畢。南行宣傳官內乘。亦當次第試射。以此擧行好矣。敎曰。諸試官自永肅門退出。各於闕內公廨。修正試記。予曰。京畿監司入侍。予曰。沿路民事。所見何如。李在協曰。荐歉之餘。達此無前之豐。如干乾播處。不無受傷。而亦不大段。民情晏如。誠爲萬幸矣。予曰。勅行當前。院宇修理。幾何爲之乎。在協曰。見方次第修葺矣。予曰。兩西則修理等節。丹碧輝煌云。不必若是過爲矣。仍乘輿由永肅門。入協陽門還內。
정조 8년 · 강
命訓鍊院殿試分所。大司憲任希敎進去。
정조 8년 · 강
命未畢殿試人。付訓鍊院試所。
정조 8년 · 목
敎曰。初則一所初試。屬之丹楓亭分所。二所初試。屬之訓鍊院分所矣。一二所初試。尙未出榜。今日殿試。只以三所初試。旣令分試。丹楓亭纔已畢試。一二所初試。待畢試。幷付訓鍊院合試。直赴殿試人。亦付訓鍊院試所事。亦爲分付。又敎曰。兩所初試畢場。必費數日。許多試官。有難連日入直。其中且有巡邏營門將臣。殿試試官外。丹楓亭分所試官。則只命官及參試官一員。別省記入直。餘姑退去。畢試日待令。合坐出榜事分付。
정조 8년 · 목
予曰。俄見使行先來狀啓。封典順成。敕行有期。誠萬幸矣。卿等亦見之否。判府事洪樂性曰。特旨準成。不勝慶幸。予曰然矣。我國之稱慶固也。而皇帝之亦云欣慶。可謂奇矣。使行則來月望間。似當入來矣。樂性曰。似然矣。予曰。先來軍官之不及入來於今日。無足怪矣。陪持則未及二十四時而入來。殊可嘉也。陪持功勞。曾有加資之例乎。徐有隣曰。雖無例。而今則自別矣。予曰。辛卯年間。似有加資之例。而猶未詳記。承旨出去。更考年條。塡書于傳敎也。敎曰。今番庭試。取入人。考券訖。以次坼名。取生員韓致應。通德尹說。幼學柳畊。生員李遇濟。幼學尹羽烈金錫權鄭允中。通德鄭※行等入人。
정조 8년 · 강
命先來軍官施賞。狀啓陪持加資。
정조 8년 · 목
敎曰。企待之餘。封典準請。使行到栅。勅行發程。俱在今月旬後云。極甚欣幸。先來軍官待入來。當依例施賞。狀啓陪持之再昨朝發程。今午入來。若除兩處謄報之間。未滿二十四時。極爲神速。陪持依辛卯年例加資。
정조 8년 · 강
分揀大司成閔鍾顯禁推。
정조 8년 · 강
命典簿尹煜。檢詳金啓洛。敦寧判官李萬運。儀賓都事權惠應。忠勳都事李壽仁。拿處分揀。
정조 8년 · 목
左承旨徐有防啓言。殿試易書下敎。雖上司下吏。亦皆赴役事嚴飭矣。今聞五上司。謂以無例。無一吏來待云。痛駭莫甚。各司當該郎廳推考。下吏請科治。敎以。何必下吏郞廳拿處。然而後。不必以此援例也。○因拿處傳旨。敎以。分揀。
정조 8년 · 강
汰假注書朴蓍壽。
정조 8년 · 목
敎曰。假注書朴蓍壽汰去。
정조 8년 · 강
召見承旨李集斗于重熙堂。
정조 8년 · 목
予曰。新榜注書。尙今無一人入來者乎。集斗曰。昨今連事催促。而姑無入來之人矣。予曰。實官若能檢飭。寧有是也。
정조 8년 · 강
召見上京守令于試正閣。
정조 8년 · 목
予謂韓山郡守洪景厚曰。本郡年事果何如。景厚曰。豐年矣。予曰。市直爲幾何。景厚曰。米一石價爲三兩錢矣。又謂懷仁縣監安廷鐸曰。本縣戶口爲幾何。廷鐸曰。一千一百一戶矣。予曰。邑弊有可奏者乎。對曰。別無大段弊瘼矣。予曰。汝爲部官時。見之數矣。可謂速化矣。又謂松禾縣監沈定鎭曰。曾爲桂坊仍任乎。定鎭曰然矣。予曰。李松年事。今已過限乎。對曰。此漢本以海州人。偶來本縣。相鬪致此。期限已過。尙未捕得矣。予曰。厥漢頗有膂力云。故向已申飭營將。豈無可捉之道乎。何當不去。對曰。方在待勘中。故受由上來矣。予曰。姑爲下去宜矣。又謂鴻山縣監李厚源曰。汝是李錫杓之子乎。厚源曰然矣。予曰。本縣年事何如。對曰。豐年矣。又謂楊口縣監尹㬘曰。本邑年事何如。㬘曰。大豐矣。予曰。緣何上京乎。對曰。苽蒲。故上來矣。又謂奉化縣監沈公著曰。爾曾爲都監郞廳乎。公著曰然矣。予曰。因何事來乎。對曰。爲赴擧而來矣。又謂加平郡守沈公藝曰。本郡年事何如。公藝曰。幸得善成矣。又謂咸興判官韓大裕曰。北道年事。果何如。大裕曰。道內所聞。大體豐登矣。予曰。咸興亦爲豐年乎。對曰。大勝於前矣。予曰。爾來時。歷路所見何如。對曰。處處皆善成矣。予謂諸守令曰。邑務之久曠可悶爾。等今明日內下去。予曰。禁府開坐事知入。囚供斯速捧入事申飭。
정조 8년 · 강
領議政鄭存謙入度呈辭。賜不允批。
정조 8년 · 목
批以。委任責成。卽人君待賢之道。鞠躬盡瘁。亦大臣體國之風。雖卿辭之愈勤。奈予心之冞固。蓋惟廟堂百責所萃。而元輔尤難得人。君臣一體相須。而誠信貴在無隱。肆於連章丐閑之除。勉以臥閤論道之規。以平日眷念之誠。豈欲便訣。體寡人倚毗之意。庶或改圖。不料遐心之終堅。有此遜辭之連徹。顧百度之皆病。謂時事無可爲歟。至七告而不休。恐誠禮有未盡矣。左揆從而陳牘。民國之機務全抛。中書殆乎生塵。朝野之倚望無所。惟一時非情之斥。何必有介于中。當小子仰成之時。毋使獨憂於上。於戲試看艱虞之溢目。盍念安危之在身。贊洪化於黃扉。惟望協心而共濟。存晩計於綠野。豈宜袖手而傍觀。亟斷來章。以副至意。所辭宜不允。故玆敎示。想宜知悉。司書趙濟魯製。
정조 8년 · 강
左議政李福源七度呈辭。賜不允批。
정조 8년 · 목
批以。予之待卿。不啻如渴。公之棄我。何乃若遺。連章牘而遜讓雖勤。敷心腹而眷注冞篤。試看國事之多難。豈待予言而始知。兩歲凶荒。流逋死亡之未復。百隸婾惰。紀綱法度之已隳。災異疊生。天心無悅豫之望。浮囂轉甚。朝象有泮渙之歎。肆予憂虞之多端。顧卿擔負之甚重。垂紳笏於廊廟。儼然作百僚之儀。贊經緯於厦氊。足以了一世之事。始丐閑於仰成之際。猶冀遐心之終回。遂聯牘於屢誥之餘。是何至意之莫諒。庶務多曠。益思告后之嘉猷。至尊獨憂。恐非體國之本意。雖或有情外之斥。不必過嫌。此實出由中之言。可以深諒。於戲。玆不多誥。勿復固辭。君臣際誠信素孚。豈容邁邁。進退間安危斯係。所以申申。所辭宜不允。故玆敎示。想宜知悉。司書趙濟魯製。
정조 8년 · 강
兼春秋車亨衢。以領議政鄭存謙。左議政李福源附奏啓。
정조 8년 · 목
書啓以爲。臣奉聖諭。馳往傳諭于領議政鄭存謙處則以爲。情危病劇。有難冒之勢。臺斥相繼。冀被重勘。匪意史官。臨宣別諭。擎讀未半。惶隕感激。臣昏憒益甚。擧措愈錯。人言之來。莫非自取。況輔導之責。尤非滓穢之賤。所敢玷冒。以情以病。轉動無路云矣。又書啓以爲。臣奉聖諭。馳往傳諭于左議政李福源處則以爲。史官儼臨。恩批溫諭。奉讀再三。感惶交切。一身之去就雖輕。四維之關係甚重。公無裨益。私則狼貝。反復思惟。轉動無路云矣。
정조 8년 · 강
命賓廳頉稟置之。明日來會。
정조 8년 · 목
因賓廳日次頉稟。敎以。勅行消息。昨因回還奏請使狀本。發程日字已知之。此時廟堂事務。不可抛置。大臣連上辭單。無意造朝。予方更欲敦勉。期於視事。而目下各道年分狀本稟處。尤係及時擧行。圻伯狀本。啓下亦已多日。尙不回啓。民事之遲滯。誠爲可悶。頉稟置之。明日依例來會。
정조 8년 · 강
再諭領議政鄭存謙。左議政李福源。
정조 8년 · 목
敎曰。夜下敦諭。瀉予心曲。而及見書啓。巽讓若前。誠意之未孚。豈勝歉恧。封勅之奇。予與卿等。屈指以待。昨於先來之回。已聞準請之報。今又續見右揆狀啓。今月旬前。勅行當發程。凡所以講磨迎接之節。無關於牌文出來。又況賓對久停。民事多滯。諸道分等狀本。亦未趁時覆啓。目下事務。俱係緊急。此時卿等之引病丐閑。寧不慨然。藉使卿等。有難進之端。猶不容乃爾。元無一毫可引之義焉。卿等之無端尋單。足以駭四方之聽。起一世之惑。以卿等體國之誠。必不能安於心。何待予之多誥。急於敦勉。更此申申。亟撤辭單。竢少間卽起造朝。以副予如渴之望。仍敎曰。此敦諭。承旨卽爲往宣于領左相。俄者承宣之不待敦諭書不。以次對傳敎持傳者。極爲疏率。當該承旨幷從重推考。
정조 8년 · 강
召見監印堂上徐龍輔于重熙堂。
정조 8년 · 목
予曰。印役方至何境乎。龍輔曰。榜目未及釐正。待釐正當鋟梓。而須有多眼。可以分力校正矣。予曰。然則參試官中申耆梁塤進去。眼同監印。其中方帶殿試試官人。往來看檢好矣。予曰。尹行任禁推傳旨。卽爲須布也。假注書李崑秀曰。檢枝用時任例事。曾有定式。而檢校遞仍。無關由政院之事。故自政院無遞差傳旨捧入之例。自本閣所當啓辭請減不。而僚官去就。亦不敢擅便矣。予曰。承旨禁推。則政院直捧遞差傳旨。此足爲旁照之端。此後檢校閣臣。或有禁推拿處之擧。自本閣直入減下啓辭也。予曰。宗簿役事。斯速訖工。初八日進上之意分付。
정조 8년 · 강
黃海監司洪秉纉上疏辭職。賜批。
정조 8년 · 목
疏略曰。臣所按之道。卽燕勅迎送之地。而臣之情勢。難於躬自接應。卽一世之所共知也。若不早自變通。則襲用已例。終涉苟且。臣之一遞。在所不已。亟削臣所帶藩任。批以。旣有前例。卿其勿辭察職。
정조 8년 · 강
司書趙濟魯上疏懲討。仍陳父病乞遞。賜批。
정조 8년 · 목
疏略曰。龜柱之久逭王章。九年于玆矣。義理有湮晦之歎。窩窟無打破之期。殿下臨御以來。所以自勉而飭下者。卽誠實底道。而今乃反是。始也俯循輿議。終焉苟且彌縫。殿下之待群下。旣不以誠。則尙何望上下情志之交孚也。日者轟燁之發。固不敢指爲某事之應。而刑政之失當。施措之不誠。亦足以干和而致災。安知非仁愛之天。警動我聖心。以爲奮發振作之機耶。依前拿鞫。亟施三尺之典。懲討不嚴。如夏賊之劇逆。而猶且看作尋常。擧無爭死之意。雖以斗恒事言之。豈用常格而免坐。尹得孚放釋之命。初無一言覆難。皆由於人心狃安之故。臣謂斗恒散配。得孚還配。前後金吾堂上幷施譴罷之典。筵體何等莫重。而近來堂陛不嚴。勦說强聒。不一而足。日昨林濟遠事。亦可見矣。伊日所下傳敎中。雜以弄語者。可知其駭妄。施以削職之典宜矣。臣父素患。忽又添劇。扶將之方。無他可恃。特遞臣職。以便救護。批以。首陳事。爾何曰苟且彌縫。予以爲委曲宛轉。次陳事。修省之心。歷日靡已。方欲益懋體察。第三件事。前批旣諭矣。附陳林濟遠事。亦一世變。罪止罷職。付之不足責之科故耳。削職雖屬薄勘。爾旣陳請。姑先依施。末端事。近來筵席不嚴。誠如爾言。爾以紀綱之不振爲弊源。深得論思之體。然自上豈可每有處分。惟在言責之地。隨事糾繆。以此意另飭三司。爾其勿辭。救護父病。
정조 8년 · 목
以李東馨爲大司諫。洪秉益爲持平。洪克浩爲正言。金履鏞爲副校理。權裕爲修撰。成種仁爲文學。金文淳爲兵曹參判。李得臣爲同義禁。
정조 8년 · 강
遞大司諫李東馨。
정조 8년 · 목
東馨牌不進。敎以。許遞。後日政差出。
정조 8년 · 강
遞同義禁柳義養。以李命植爲判義禁。徐浩修爲知義禁。沈有鎭爲同義禁。
정조 8년 · 목
敎曰。同義禁柳義養聞有實恙許遞。與判義禁同義禁未差之代。前望單子入之。待下批。與未肅拜同義禁。一體牌招開坐。
정조 8년 · 목
敎曰。不允批答。逐日傳宣。在外司錄改差。令該曹口傳差出。
정조 8년 · 강
命贈參判嚴興道旌閭。移建其子孫所居。
정조 8년 · 목
禮曹啓言。贈參判嚴興道移旌一款稟處事啓下矣。當初旌閭時。不知子孫所在。表旌於寧越遺墟。伊後居生於醴泉郡。至今子孫居焉。遺廟在焉。移建之請。旣出子孫之呼籲。則就其所居而設之。不必蔪許。請施行。敎以。依草記施行。
정조 8년 · 강
命唱榜。以初十日退行。
정조 8년 · 목
武一所。以騎芻全未開射啓。敎以。然則唱榜。以初十日退行。○武二所。以日暮姑停啓。敎以。唱榜旣命退期。不必過加迫促。而殿試之許久姑停。事體殊甚未安。初試何日畢場。卽爲草記。
정조 8년 · 강
永祐園別檢參奉。命陞遷調用。
정조 8년 · 목
敎曰。俄聞承宣言。以次堂之故。○永祐園別檢參奉出六。尙不得擧行云。待後日政。卽爲陞遷調用事分付。
정조 8년 · 강
命私奴良弼供辭。勿施。
정조 8년 · 목
刑曹。以私奴良弼幼學金憲鎭原情。分輕重考律啓。敎以。賜樂事體。何等至嚴。御前風物。尤有所重。偸竊之律。至於死罪。罪犯故破。豈可例勘。況內吹服色。重於掖隸服色。此而無難犯手。後弊不可勝言。特敎査問之下。卿曹啓目。只請杖問。大違法意。卿則推考。首唱良弼稱名漢。爲先嚴刑取招。當初作俑。必是兩班輩所爲。厥漢若不直招。所謂兩班諸人。幷嚴刑得情。此胡大事。初招不能査得。致煩措辭判付。卿之擧措。太巽軟。若此。而何以戢頑民勵頹俗乎。此供辭勿施。
정조 8년 · 강
汰拿注書鄭東愼等。
정조 8년 · 목
敎曰。新榜文臣之次第付堂后假官。自是不易之例。點下之後。宜卽仕進。而昨日朴蓍壽之過門限。終不仕進。已極駭然。才有汰去之命。而伊後新付者。已至經宿。而無一人仕進。本院仕記。注書三窠。皆以未仕進書入。新榜注書洪義浩申驥顯二人外。皆無去處。此亦紀綱所在。假注書鄭東愼尹之鉉爲先汰去。令該府拿問。各別重勘。前假注書朴蓍壽汰去。終涉太輕。姑先罷職。其外遲滯仕進之人。今番特施寬典。姑不處分。此後本院另加察飭。後復如此。直捧禁推傳旨。堂后凡事。無不主張。飭敎之下。慢不動念。此注書近來恣妄之擧。不一而足。至於今番事而極矣。罷削之典。左渠適符圖便之望。尹行任拿問處之。
정조 8년 · 강
勘放時囚尹行任。
정조 8년 · 목
敎曰。時囚罪人尹行任。卽爲從重勘律後草記。○義禁府啓言。尹行任杖一百收贖。告身盡行追奪。請放送。允之。敎以。如有功議。各減一等。若以私罪放送。適中其願。照律以公罪擧行。
정조 8년 · 강
命備邊郞權正遇孫克福。拿處分揀。
정조 8년 · 목
敎曰。當該備邊郞及行首備邊郞。幷拿處。○因拿處傳旨。敎以後勿如是之意。令有司堂上嚴飭。拿處姑分揀。
정조 8년 · 강
命高景仁劉億九等。嚴棍充軍。
정조 8년 · 목
刑曹啓言。卽接武一所移文。則擧子高景仁。使出身劉億九等。入場代射。所當一體照勘。而出身。請移送義禁府處之。允之。敎以。何必移送王府。明日令該所試官。擧子所見處。各別嚴棍充軍。高景仁等。如不決杖。一體嚴棍充軍事分付。
정조 8년 · 강
命假注書鄭東愼等。更爲捧供。
정조 8년 · 목
義禁府啓言。假注書鄭東愼尹之鉉原情。汎稱遲晩。請幷刑推得情。敎以。拿問欲知其事實。而觀此供辭。全無一語條陳者。此推緘乎。爰辭乎。寧有如許紀綱。供中召牌云云。尤不成說。堂后假官。元無牌招之規。若以進來牌。認爲命牌。則各司郞廳發牌。亦皆謂牌招乎。此等供辭。豈可循例俸入。卿等幷罷職。此供辭勿施。待新除堂上出仕。今日內更爲開坐。捧供以入。
정조 8년 · 목
敎曰。今因言端。聞右副言。大臣不允批答。因司錄受由在外。以備郞替傳云。政府之事。何關於備局。近日政府。亦有檢詳傳諭。古例班班。政院之替使。備郞傳諭。極爲駭然。當該承旨從重推考
정조 8년 · 강
召見備局堂上于誠正閣。司直鄭尙淳。戶曹判書鄭一祥。副司直徐有隣。兵曹判書李在簡。刑曹判書趙時俊。禮曹判書鄭昌順。咸春君李昌運。副司直沈頤之徐有大。
정조 8년 · 목
予曰。大臣引入。賓對久曠。廟謨之積滯。民事之切急。一未稟裁。誠甚可悶。故雖無大臣。使之來會。若有稟處之事。稟處也。尙淳曰。在前如此之時。首有司堂上爲之。予曰。圻伯分等狀本。先爲稟處。予曰。軍布半減給代事。何以爲之乎。事係時急。不可不趁今區劃矣。有隣曰。臣等略有料量。而大臣方呈告。不得相議停當矣。予曰。卿等筵退後。就議大臣。以草記稟處好矣。有隣曰。全羅左水使李亨元。以麗水設縣及債錢蕩減事。有所論啓。而事係更張。不敢稟裁矣。予曰。此亦就議大臣。以草記覆啓好矣。尙淳曰。因圻伯狀啓。南漢餉太。捧置松坡倉事命下。而軍餉事體自別。且山城穀簿枵然。臣意則捧上山城似好矣。予曰。有司堂上之意何如。有隣曰。軍餉雖重。不過一年。還捧山城。則似無持難之端矣。一祥曰。勅行時儺禮。必於慕華館。設都監擧行。則事甚便好矣。予曰。今番勅行。事體自別。雖以儺禮言之。多有已例。故欲命設行。而若有弊於市民。則置之無妨矣。有隣曰。雖有弊端。亦爲賁餙之端。前例皆爲之矣。予曰。觀光之人。或有傷之者云。然否。一祥曰。寬曠處爲之。則似無傷人之慮矣。予曰。儺禮都監。皆是無賴之流。京中若有竊發之事。亦屬可悶矣。博採民情。從後筵稟也。外此支勅之需。何以經紀乎。一祥曰。分戶曹有臺庫。支勅諸具。皆爲儲置。而弊汚不堪用云矣。關西諸邑。迎勅凡百。稍豐於前。雖京師。無以過之云矣。予曰。非但關西。黃海道亦然云。京中反不如鄕外。可謂不成說矣。自卿曹別遣一計士。往兩西看審爲好矣。丹雘之已塗飾者。褥簟之已縇漆者。雖欲反朴。還爲經費。使之一一看審。以爲京外相準之地。一祥曰。誠如聖敎矣。予曰。今番忠贊衛之永蠲納布。裁減錢兩。足可爲民惠乎。時俊曰。惠澤浹洽。不勝欽仰矣。予曰。慕華館科擧。初則太峻。末則太緩。不中者。反入於矢數。混雜極矣。而至於林濟遠怪擧。洗馬坪承旨。査出慕華館擧子。有何難底事。或云越俎。或云漫漶。筵席奏對。極其放恣。削職之典。猶云末勘矣。
정조 8년 · 강
命京幾災總。參量許施。拯劣米。量宜徵捧。
정조 8년 · 목
有司堂上徐有隣啓言。京畿監司李在協分等狀啓以爲。高燥膏腴之地。無不登稔。難於區別。不爲分等。地部事目。旣無災名。當準元總。而荐歉之餘。種糧不足。方農之時。癘疫又熾。往往有不付種之患。乾播過半。初不入鋤者。亦夥然。又道內舊頉。其數不少。姑俟列邑齊報。參量陳請。昨年江都米。或有陳請移轉者。又有直請江都者。而越海輸納。山路轉運。俱極難便。依今春例。捧留本邑。道內最久極劣米。姑爲停退。推奴徵債。限明秋防塞事。請令廟堂稟處矣。本道年事。若是豐稔。畢竟災總。想不夥然。參量許施。江都米捧留事。圻民資活。專賴江都。取食於儉歲。捧留於豐年。已是行※※不得之事。決難遽然許施。拯劣米停退事。如今之歲。又爲停退。則末流之弊。不可勝言。此則使之準捧。推奴徵債。依狀請分付。狀本之不遵定式。殊甚未安。道臣請推考。從之。敎以。拯米當捧各邑。卽昨年再昨年尤甚邑。而然於數邑。必有所受多寡之不同。雖値豐稔之歲。有難一時準捧。較數邑之中。以不多不少總。量宜徵捧。其餘停退。
정조 8년 · 강
命漂人還送咨文撰出。轉致北京。
정조 8년 · 목
有司堂上徐有隣啓言。湖西漂人。旣已依願還送矣。令槐院撰出啓文。定禁撥。下送灣府。傳給鳳城將。請轉致北京。從之。
정조 8년 · 강
命仁政殿月臺。禁川橋石築修改。
정조 8년 · 목
兵曹判書李在簡啓言。勅行不遠。仁政殿月臺。禁川橋石築修改。請令該曹。擇日擧行。從之。
정조 8년 · 강
命北評事朴廣源。當日辭朝。
정조 8년 · 목
兵曹判官[書:I-POSITION]李在簡啓言。開市不遠。北評事朴廣源。以病呈狀。請申飭辭朝。敎以。使之當日辭朝。
정조 8년 · 강
命三營軍兵登科人區處之方。論理草記。
정조 8년 · 목
敎曰。今番別試射及庭試。三營軍兵之登科。數甚夥然。至於訓局。則馬步軍兵登科。至於百餘人之多。登科雖幸。失料可矜。此而又失許多精兵。由前由後。宜有別般軫念之擧。雖以古例言之。 仁廟朝設萬科。置局出身廳。 肅廟朝又設萬科。加設局出身。玆事或載寶鑑。或載謄錄。今榜出身之數。雖不若萬科時。比近年未有此多。如欲另究區處之方。不必加設料窠。亦必有好道理。此意令訓將知悉。別具意見。論理草記。禁御兩營將臣。亦以此意知悉。大抵今番特軫外邑出身。克定忠贊衛之弊。錢布之納。旣令分數永蠲。朝家一視之澤。京外無間。竝以此意知悉。武榜出身赴防。亦爲除之事分付。
정조 8년 · 강
遞直提學鄭志儉。
정조 8년 · 목
敎曰。聞其實病。旬月內勢難差可云。直提學鄭志儉。今姑許遞。
정조 8년 · 강
命奏請使軍官譯官。幷加資。
정조 8년 · 목
敎曰。奏請正使先來軍官具埉。副使軍官金厚鎭。譯官尹得運。幷依例加資。
정조 8년 · 강
遞司諫尹在醇。獻納洪宗藎。正言洪克浩。
정조 8년 · 목
政院。以試所臺諫變通啓。敎以。違牌及在外人許遞。政官牌招開政。以在京無故人差出。
정조 8년 · 목
敎曰。判堂在外。參判未差。東銓多窠積滯可悶。且有 園官差出之命。雖非緊窠。今日政幷爲差出事分付。○以宋鍈爲大司諫。李身晦爲司諫。李壽咸爲獻納。徐有鍊爲正言。林道浩爲校理。鄭萬始爲副校理。金履素爲左參贊。沈晋賢爲司書。李在沆爲 康陵參奉。徐有★(亻+卞)爲 貞陵參奉。李潢爲 靖陵參奉。李集玉爲 長陵參奉。李城輔爲假監役。李彥恒爲禮賓參奉。左沆以下。幷初仕也。
정조 8년 · 강
遞承旨宋載經徐有防權★(木+嚴)李集斗。以李亨逵徐龍輔成德朝曺遠振代之。尋遞亨逵德朝。以尹坊安聖彬代之。
정조 8년 · 목
敎曰。都承旨在外。左承旨聞有親病。左副承旨與同副承旨敦諭進去。幷許遞。前望單子入之。待下批牌招。推移入直。又敎曰。在外承旨許遞。前望單子入之。
정조 8년 · 강
前承旨權★(木+嚴)。以領議政鄭存謙附奏啓。
정조 8년 · 목
書啓以爲。臣奉聖諭。馳往傳諭于領議政鄭存謙處則以爲。昨夜書啓。悉暴衷懇。又於匪意。近密之臣。臨宣聖旨。辭敎諄勤。惶恐罔措。封典遄完。勅期指目。臣於此時。職縻中書。何敢昧然縮伏。而罪未蒙勘。義在必遞。目下奇疾。轉益危劇。伏地戰慓。惟願被誅云矣。
정조 8년 · 강
前承旨李集斗。以左議政李福源附奏啓。
정조 8년 · 목
書啓以爲。臣奉聖諭。馳往傳諭于左議政李福源處則以爲。附奏於史官之回。只竢方命之誅。迺於匪意。時遣近密之臣。又降諄勤之諭。反復丁寧。至於封典準請。臣等之日夜顒企者。迎接講磨。臣等之時急擧行者。臣有一分可進之勢。豈敢不竭蹶趨膺。而當遞之義。較然明甚。雖被違傲之誅。實無轉動之望云矣。
정조 8년 · 강
三諭領議政鄭存謙。左議政李福源。
정조 8년 · 목
因存謙九度呈辭。福源八度呈辭。幷敎以。敦諭。○敎曰。廟謨之曠務姑舍是。聞今勅使發程。當在初十日云。以先來軍官所告推之。牌文念四五間到京。勅使來月初一二日到灣。然則遠接使雖兼程作行。不無窘束之歎。今番勅行。事體尤有自別。儐使往迎。如或未及。其爲貽羞。爲何如耶。且考已例。因勅行云云狀本。亦有開坐差出之擧。卿等何不念及於此耶。急於敦勉。卿等近日處義之乖當。未暇蔓語敷示。卿等諒此。無誤國事事敦諭。承旨更爲傳諭于領左相。